Bay tat

Bay tat adolah salah satu jinih kue tradisional (juadah) khas Bengkulu. Dalam bahaso Rejang, kato bay aratinyo induak, sadangkan tat aratinyo kue tar. Daulu, kue bay tat adolah makanan urang bangsawan, namun kini alah jadi edangan umum untuak ari rayo, baralek, atau buah tangan. Kue iko bantuaknyo sarupo roti padek nan agak taba, nan dimasak jo caro dipanggang. 

Bahan-bahan nan dipakai untuak mambuek adonan bay tat adolah terigu, mentega, talua, gulo, jo santan. Bagian ateh kue biasonyo diagiah jo salai naneh atau karambia. Ado duo bantuak ukuran kue tat nan dijua urang; nan gadang sagadang loyang disabuik jo namo bay tat, sadangkan nan bantuaknyo ketek saganggaman tangan disabuik jo namo anak tat.

Caro mambueknyo, kocok gulo pasia jo talua inggo mangambang, kudian tambahkan mentega, santan, soda kue jo tapuang terigu, lalu aduak baliak inggo marato. Diamkan babarapo saaik inggo bahan-bahan kasadonyo manyatu jo mangambang saketek, kudian latakkan di cetakan. Agiah bagian ateh jo salai naneh, dapek juo dioles jo kuniang talua, satalah itu adonan dipanggang labiah kurang 30 minik.

Rujuakan 

Masakan Bengkulu